Наставно-научном већу

Универзитета у Београду – Филозофског факултета

У својству чланова Комисије за припрему извештаја о избору у истраживачко звање, изабране на III редовној седници Наставно-научног већа Филозофског факултета одржаној 21.02.2019. године, подносимо Већу следећи

**ИЗВЕШТАЈ**

**о испуњености услова за избор колегинице Вање Суботић**

**у звање истраживач-приправник**

Вања Суботић је рођена у Београду 12.09.1994. године, где је са   
Вуковом дипломом за успех током средњошколског образовања 2013. године завршила Филолошку гимназију, Одељење за француски језик и књижевност. Основне студије филозофије уписала је на Филозофском факултету у Београду 2013. и окончала их 2017. године, са просечном оценом 9,91 као прва у својој класи и оценом 10 за завршни рад „Ричард Монтегју о 'да клаузи'“. Звање мастера филозофије стекла је на истом Факултету 2018. године, одбранивши завршни рад под насловом „Процесирање природног језика и језичка компетенција из перспективе новог конекционизма“ (са оценом 10) и остваривши укупну просечну оцену 10 на мастер студијама. Колегиница Суботић је уписана од 2017. године и на мастер студије Центра за мултидисциплинарне студије, Универзитета у Београду, на смеру Рачунарство у друштвеним наукама где је остварила просечну оцену 9,80 и одбранила приступни рад са оценом 10. Од 2018. студенткиња је докторских студија филозофије на Филозофском факултету, Универзитета у Београду.

Вања Суботић је током основних и мастер студија била добитник више стипендија и награда: два пута је била стипендиста фонда за младе таленте „Доситеја“ Министарства омладине и спорта, за четврту годину основних студија као и за мастер студије, добитник је награде за студента генерације на Одељењу за филозофију, Филозофског факултета Универзитета у Београду, и добитник средстава Задужбине Ђоке Влајковића за научно усавршавање младих талената Универзитета у Београду.

Учествовала је на више конференција у земљи и иностранству: 2016. године излагала је у Међународној филозофској школи *Felix Romuliana*, у Зајечару, Србија, саопштење „Кант о апсолутној забрани лагања“; 2017. године учествовала је на конференцији у Марибору, Словенија, *Philosophy Students’ Symposium*, са излагањем “Quantifying In: Montague versus Quine”, као и на конференцији *Suvremene filozofske teme – Junior,* у Ријеци, Хрватска, са излагањем “The Value of Bound Variables in Ontological Commitment: To What Extent is Substitutional Quantification (un)committing?”; 2018. године излагала је на конференцији *SOPHIA*, на Универзитету у Салцбургу, Аустрија, са саопштењем “Philosophy of Perception Naturalized: A Take on the Burge/Campbell Debate”; а прихваћен јој је рад “Deep Learning & Neural Networks: A Vindication of Empiricism in Cognitive Science” за излагање на конференцији *Formal Methods in Science and Philosophy III*, која ће се одржати 2019. године у Интеруниверзитетском центру у Дубровнику, Хрватска.

Два од излаганих радова су јој објављена у целини: „Кант о апсолутној забрани лагања“, Међународна филозофска школа *Felix Romuliana*, Зајечар, Србија, ISBN 978-86-88123-59-4 и “Quantifying In: Montague versus Quine”, *Philosophy Students’ Symposium*, Univerzitet u Mariboru, Slovenija (<https://daf.splet.arnes.si/studentski-zbornik/>, ISSN broj 2464-0468.

Вања Суботић је такође током основних и мастер студија била изузетно активна и у ваннаставним активностима: као члан студентске групе за промоцију Филозофског факултета учествовала је на бројним манифестацијама чији је циљ био приближавање програма студија као и саме области филозофије широј јавности, била је дописник часописа Удружења студената психологије *Стимулус*, организатор активности Удружења студената филозофије *Аперцепција*, волонтер *Haver Srbija* као дописник серијала о аналитичким филозофима јеврејског порекла, а била је и један од главних организатора *Third Belgrade Graduate Conference*, одржане у Београду 2018. године.

Вања Суботић је током основних и мастер студија показала да је способна за квалитетан самостални научноистраживачки рад и да је посвећена континуираном унапређењу сопственог знања. На основу свега изложеног, комисија сматра да су испуњени сви неопходни услови и предлаже Наставно-научном већу да изабере Вању Суботић у звање истраживача-приправника.

У Београду, 22.02.2019. године чланови Комисије:

Др Миљана Милојевић, доцент

Др Живан Лазовић, редовни професор

Др Војислав Божичковић, редовни професор